|  |
| --- |
| ***Директни плащания*** |

**1. На земеделските стопани, кандидати по схемите за обвързана подкрепа за плодове и зеленчуци бяха изплатени 83 431 078 млн. лева за Кампания 2020**. Подпомагане са получили 12 559 земеделски стопани, заявили площи с плодове и зеленчуци полско и оранжерийно производство. По различните схеми изплатените средства са както следва: по схемата за обвързано подпомагане за плодове (основна група) - 33 366 419 млн. лв., по схемата за обвързано подпомагане за плодове (сливи и десертно грозде) - 7 509 804 млн. лв.; по схемата за обвързано подпомагане за зеленчуци (домати, краставици, корнишони и патладжан) - 4 280 707 млн. лв.; по схемата за обвързано подпомагане за зеленчуци (пипер) - 4 741 469 млн. лв.; по схемата за обвързано подпомагане за зеленчуци (картофи, лук и чесън) – 17 662 568 млн. лв.; по схемата за обвързано подпомагане за зеленчуци (моркови, зеле, дини и пъпеши) - 6 570 906 млн. лв.; по схемата за обвързано подпомагане за оранжерийни зеленчуци – 9 299 202 млн. лв. Ставките по отделните схеми бяха определени на по-ранен етап със заповеди на министъра на земеделието, храните и горите. Необходимо е от площите да е получен и реализиран добив от съответната култура и да са представили доказателства за това.

**2. През изминалата седмица бяха изплатени и средствата по схемата за преходна национална помощ за тютюн, необвързана с производството**. Преведени бяха 71 197 183 лв. млн. лв. на 39 748 земеделски стопани. Финансовата подкрепа е утвърдена с решение на Управителния съвет на ДФЗ и е насочена към производителите, които са отглеждали сортовите групи „Каба Кулак“, „Бърлей“, „Виржиния“ и „Басми“ през референтния период 2007-2009 г. Размерът на ставките по схемата е определен със заповед на министъра на земеделието, храните и горите. За сортова група „Басми“ за количества до 1 тон включително ставката е по 2,07 лв./кг (1,34 лв. + 0,73 лв.); за количества над 1 тон до 2 тона ставката е 2,01 лв./кг (1,34 лв. + 0,67 лв.), а за количества над 2 тона по 1,34 лв./кг. Размерът на плащането за сорт „Каба Кулак“ е 1,05 лв./кг, за сорт „Бърлей“ е 0,77 лв./кг, а за „Виржиния“ е 0,61 лв./кг. Право на подпомагане по схемата имат земеделски стопани, които са отглеждали тютюн през поне една от годините, включени в референтния период 2007 - 2009 г. Продукцията им следва да е изкупена и премирана по реда на Закона за тютюна и тютюневите изделия. Припомняме, че преходна национална помощ може да бъде отпусната само за секторите, на които са предоставяни национални доплащания през 2013 г. Условията за допустимост за преходната национална помощ следва да са идентични на условията по схемите за национални доплащания през 2013 г. Максималният бюджет, който може да се използва за финансиране на преходна национална помощ, представлява намаляваща функция от одобрения от ЕК бюджет за Схемите за национални доплащания за 2013 г. През 2020 г. финансовият пакет за всяка от схемите за преходна национална помощ може да достигне максимум 50% от пакета на съответната схема за национални доплащания през 2013 г.

|  |  |
| --- | --- |
| ***Визия за ОСП след 2020 г.*** |  |

**3. На 01 март 2021 в гр. Брюксел се проведе заседание на Специалния комитет по селско стопанство (СКСС).** По време на заседанието Председателството представи информация относно решението на Съда на ЕС за налагането на санкции при кръстосаното съответствие и информира СКСС за резултите от последния шести триалог по Пакета за реформата на ОСП и по-специално относно Регламента за стратегическите планове. Отбелязано беше, че триалогът не е довел до значителен напредък, но е необходима крачка. Относно активен фермер и истински фермер е постигнато решение за използване на термина „активен фермер“, както иска ЕП. Относно млади активни фермери, ЕП поиска специална интервенция, но Председателството посочи, че има риск от двойно финансиране. Компромисът е в посока на включване на нова дефиниция за „нов фермер“ и запазване на доброволното прилагане на активен фермер. Относно схемата за дребни земеделски стопани, ЕП настоява за фиксиране на единен максимален размер по схемата от 1250 евро. ЕП също така предлага 4% от средствата за директни плащания да бъдат за млади фермери. Председателството настоява, че това е твърде много и може да доведе до неусвояване на средства. Относно преходната национална помощ има решение за продължаване на подпомагането. ЕП настоява за задържане на нивото на финансиране на 50% за целия период. Съветът защитава общия подход за постепенно намаляване на средствата. България използва случая да подчертае още веднъж важността на въпроса за преходната национална помощ, неудовлетвореността си от заложеното в Общия подход на Съвета, приоритета си за осигуряване на възможност за адаптиране на референтната година, както е предложено от ЕП. По време на заседанието се проведе и обмен на мнения по предложението за социалното измерение на ОСП. Австрия представи предложение от две стъпки: засилване на ролята на Службите за съвети в земеделието, които да предоставят информация относно условията на заетост и задълженията на работодателите, условията за здраве и безопасност. Като втора стъпка се предлага ЕК да оцени прилагането до 2026 г., на основата на което да се обсъди бъдещо развитие по темата. България и още 12 държави-членки подкрепиха документа. ЕК изрази опасения, че предложението на Австрия е твърде далеч от искането на ЕП. ЕК призова Съветът да потърси друго ниво на компромис. На 22 и 23 март ще се проведе Съвет на министрите, на който ще се обсъдят две точки относно ОСП. Първата точка е относно политическа дискусия по трите регламента от реформата. Втората точка е подготовката на СП и структурния диалог с ЕК.

**4. Председателството ще търси политически насоки за отворените теми в преговорите преди провеждането на супер триалог.** В подготовка за „супер триалог“ на 26 март, португалското председателство е в процес по изготвяне на документ, с който да потърсят „политически насоки“ относно ключови теми, по които няма още постигнато споразумение. По време на последното заседание на Специалния комитет по селско стопанство (СКСС), председателството обърна внимание, че оставащите седмици до тази дата са от „ключово значение“ за изглаждане на позициите. Председателството също изрази оптимизъм, че е напълно реалистично да се постигне споразумение между съ-законодателите за реформата на ОСП през втората или третата седмица на месец май. Повече яснота се очаква на заседанието на СКСС на 8 март. Много е вероятно документ с редица въпроси да бъде представен по време на предстоящия Съвет на министрите по селско стопанство и рибарство (22-23 март), който ще се проведе точно преди „супер триалога“ в края на същата седмица. Представители на ЕП заявиха, че са „изненадани“ от тези действия. В свое изказване (разпространено на 01 март), министърът на земеделието на Португалия заяви, че месец март ще има „решаващо значение“ за даване на допълнителен тласък на бавния ход на преговорите по ОСП, „който ще разкрие ангажимента на всяка от преговарящите страни за сближаване на преговорните позиции и постигане на политическо споразумение, по възможност през месец май“. Сред редица инициативи, които ще бъдат предприети от португалското председателство, се споменават също срещи на председателството с председателя на Комисията по земеделие на ЕП и европейският комисар по селско стопанство. Министърът припомни също, че „програмата за преговори е изключително сериозна“ и обърна внимание, че е „от съществено значение преговорите да приключат в много кратки срокове“, което „ще позволи да се приложи на практика реформираната ОСП и ще се осигури необходимата сигурност и предсказуемост за европейските земеделски стопани“. Министърът обърна особено внимание на прехода към екологични условия и цифрови технологии. Очаква се да продължи програмата за провеждането на триалозите. Преговорните екипи за общата организация на пазарите вече проведоха среща на 3 март, като следващата среща е предвидена за 24 март. Също така, на 11 март се очаква среща за обсъждане на Регламента за стратегическите планове, с последващо продължение на 29 март. Преговори за Хоризонталния регламент са предвидени на 25 март.